बैसमनि आसामनि गिबि मन्थ्रियामोन शरतचन्द्र सिंह आरो नखर मन्थ्रियामोन हितेस्वर शइकिया। 1974 मायथाइनि सेप्टेम्बर दाननिफ्राय स्कुल कलेजखौ पिकेटिं खालामना बन्द खालामनो थांखि लानाय जायो। बेनि सिगां बर’ फरायसाफोरा फरायनाय थाखोनिफ्राय जानगाराव थानायनि जाउनाव लेखा सोलोंनायाव सानस’हायि ख’हानि मोगा-मोगि जानोगोनां जायो। स्कुल कलेजखौ पिकेटिं खालामनाय जाहोनाव आसामनि खायफा जायगायाव बर’फोरजों असमिया रावारिफोरा हेंथाहोनायाव लोगोसे आसाम पुलिस आरो बेटेलियनफोरखौ लगायना बर’ पिकेटारफोरखौ जायगा जायगा एरेस्त खालामनो थाना आरो उनाव जेल खानासिम दैथायहरो। खायफा जायगायाव पुलिस, बेटेलियननि जुवानफोरा बर’फोरखौ दबथायनो दावराव-दावसि खालामालासे गोजोनयै स्कुलनि मोखाङा पिकेटिं खालामनाय पिकेटार बर’ फिसाफोरनि सायाव सिलाइजों गावफ्रंनाय नुनोमोनो। जालाह हाइस्कुल आरो जालाह हिनजावसा स्कुलावबो आं आरो डिम्बेस्वर ब्रह्म, प्रबिन ब्रह्म आरिनि दैदेननाय बर’फोरा पिकेटिं सोमावसार थांखिखौ जाफुंहोनो नाजानाय जादोंमोन। 28 सेप्टेम्बर खालिबो आं आरो डिम्बेस्वर ब्रह्म जों सानैबोनि दैदेननायाव जालाह हाइस्कुलाव पिकेटिं खालामनाय जादोंमोन। नाथाय मोनसे समाव आसाम पुलिसफोरा फैनानै जोंनि लोगोसे पिकेटारफोरखौ एरेस्ट खालामना उनाव पाटासारकुसि थानासिम लांना जोंखौ बरपेटा जेलखानासिम दैथायहरनायनि लाहार फाहार खालामगासिनो थानायावनो बै दिनखालि बरपेटा र’डआव थानाय सर’जनी हाइस्कुलाव पिकेटिं खालामनाय बर’फोरनि सायाव जेरै मेरै गुलि गावनायनि जाउनाव सिबराम बर’ आरो अमला राम बर’आ जिउ गारनो गोनां जायो। बिथां सानैआनो र’मान हांखोनि दाबियाव गावनि बेसेन गोनां जिउखौ बाउलांदों। बै दिनखालिसिम आंनि आफाया निउम’निया बेरामाव जब्रा जानानै दंमोन। ओजोंहाय सोमावसारनायाव बाहागो लायाबाबो जाया लोगोसे जालाह ओनसोलाव जोंनो गु थाखोआव फरायनाय फरायसाब्लाबो सोमावसार दैदेननाय बिबानखौबो बानस’नो गोनां जानायाव जालाइ गुदियारि देहा फाहामसालि कम्पाउन्दारखौ आफादखौ जेरै थेरै नायनो थाखाय हांख्रायना आरो आनान ग’साइ सेराव आफाखौ ग’थायना पाटासारकुसिसिम थांनो थियारि जानायसै। ट्राक गंसेआव जालाइनि पिकेटारफोरखौ पाटासारकुसि थानासिम लाना थांनायसै। जोंनि खाफाला इसे मोजांमोन दि बरपेटानि जेलखानाया बर’ पिकेटारफोरजों बुंसारना मानसि थानोनो जायगा  गैयि जाउनाव पाटासारकुसि थानानि असिनिसिम टेलिफ’नाव बुंनाय खोनानायसै जेलखानायाव जायगा गैलिया पाटासारकुसि थानायाव लाबोनाय पिकेटारफोरखौ जालाहसिम ट्राकजोंनो दैथायहरफिननायसै।